b'\n_START_ARTICLE_\nRiesenflugzeug\n_START_PARAGRAPH_\nEt Riesenflugzeug (flertall Riesenflugzeuge, tysk for \xc2\xabkjempefly\xc2\xbb, var et stort tysk bombefly under f\xc3\xb8rste verdenskrig. Flyet ble noen ganger p\xc3\xa5 folkemunne p\xc3\xa5 engelsk kalt et R-fly._NEWLINE_Et typisk bombefly med denne betegnelsen hadde minst tre motorer, men fire eller flere motorer ble foretrukket. Disse store flermotors flyene var i stand til \xc3\xa5 tilbakelegge flere timer med st\xc3\xb8rre bombelast enn de mindre bombeflyene med betegnelsen \xc2\xabGrossflugzeug\xc2\xbb, slik som Gotha G. V. Noen av de tidligste \xc2\xabRiesenflugzeuge\xc2\xbb ble kalt \xc2\xabG-type\xc2\xbb f\xc3\xb8r de fikk sin nye betegnelse, men en viktig forskjell var at kravet til R-type var at motorene m\xc3\xa5tte v\xc3\xa6re anvendelige for oppdraget._NEWLINE_Derfor falt Riesenflugzeuge inn i to grupper. Den f\xc3\xb8rste var fly med motorene montert sentralt inne i skroget, som ved hjelp av girkasser og akseler overf\xc3\xb8rte kraften til propeller montert mellom vingene. Den andre gruppen hadde konvensjonell motor montert i store naceller (motorgondol eller motorkabin) eller i nesen. Overf\xc3\xb8ring av kraften fra en sentralt plassert motor i flykroppen til propeller i vingene viste seg i praksis \xc3\xa5 v\xc3\xa6re problematisk. De fleste operative eksemplarer av \xc2\xabRiesenflugzeug\xc2\xbb falt dermed innunder den andre gruppen, som Zeppelin-Staaken R.VI_NEWLINE_\xc2\xabRiesenflugzeuge\xc2\xbb var de st\xc3\xb8rste fly i f\xc3\xb8rste verdenskrig. De tyske bombeflyenes rivalene fra ententemaktene var Sikorsky Ilya Muromets fra Russland med et vingespenn p\xc3\xa5 29,8 m, Caproni Ca.4 fra Italia med et vingespenn p\xc3\xa5 29,9 m, og Handley Page V/1500 fra Storbritannia med et vingespenn p\xc3\xa5 38,41 m. Bare tre eksempler av det britiske bombeflyet var bygd f\xc3\xb8r krigen endte._NEWLINE_\xc2\xabRiesenflugzeuge\xc2\xbb som bombet London under den f\xc3\xb8rste verdenskrig var st\xc3\xb8rre enn noen av de tyske bombefly som ble brukt under andre verdenskrig, og det st\xc3\xb8rste som ble bygget, Siemens-Schuckert R. VIII i 1918 hadde et vingespenn p\xc3\xa5 48 meter. Det var ikke f\xc3\xb8r seksten \xc3\xa5r senere at et fly med st\xc3\xb8rre vingespenn kom p\xc3\xa5 vingene; det sovjetiske Tupolev ANT-20 \xc3\xa5tte-motors monoplan. Det hadde et vingespenn p\xc3\xa5 63 meter._NEWLINE_I l\xc3\xb8pet av krigs\xc3\xa5rene hadde \xc2\xabR-flyene\xc2\xbb gjennomf\xc3\xb8rt 146 tokter som har v\xc3\xa6rt dokumentert for ettertiden, mot m\xc3\xa5l i Belgia, Frankrike, Storbritannia og Russland, med en bombetonnasje p\xc3\xa5 128\xc2\xa0842 kg. Englandraidene gjennomf\xc3\xb8rt av skvadronene Rfa 501 (Risenflugzeugabteilungen) besto av elleve angrep med en h\xc3\xb8y p\xc3\xa5litelighetsgrad, 93,4\xc2\xa0% av alle planlagte bombetokt ble gjennomf\xc3\xb8rt med dropp av 27\xc2\xa0190 kg med tap av bare to fly. Bare tre ett tonns bomber ble sluppet samtidig av flyet R.39 (Staaken R.VI). Men det verste flyangrepet p\xc3\xa5 britisk grunn ble gjennomf\xc3\xb8rt med et \xc2\xabR-fly\xc2\xbb natt til 29. januar 1918 da London ble bombet. 38 mennesker ble drept og 90 skadet da en bombe totalrasert en hel bygning._NEWLINE_\xc2\xabRiesenflugzeuge\xc2\xbb var operative fra 1915 til 1919. De gjenv\xc3\xa6rende \xc2\xabR-flyene\xc2\xbb som overlevde krigen ble enten tatt inn i sivil tjeneste eller sendt ut av Tyskland til Ukraina. De fire bombeflyene som kom i tjeneste for den ukrainske staten ble benyttet som transportfly for overflygning mellom Ukraina og Tyskland over fiendtlig territorium som Polen og Romania. Ingen av flyene overlevde perioden fra juni til september 1919.'